നഗരസഭ ശുചീകരിക്കുന്നവര്ക്ക് വേണം ഇ.എസ്.ഐ കരുനാഗപ്പള്ളി : നഗരസഭയിലെ താത്ക്കാലിക ശുചീകരണ തൊഴിലാളികളെ ഇ.എസ്.ഐ യുടെ പരിധിയില് ഉള്പ്പെടുത്തണമെന്ന ആവശ്യം ശക്തമാകുന്നു. കരുനാഗപ്പള്ളി നഗരസഭയില് 10 വര്ഷത്തിലധികമായി തൊഴിലെടുക്കുന്ന 38 ശുചീകരണ തൊഴിലാളികളാണുള്ളത്. ഇതില് 7 പേര് പുരുഷന്മാരും ശേഷിക്കുന്നവര് സ്ത്രീ തൊഴിലാളികളുമാണ്. പുലര്ച്ചെ 7 മണിക്ക് ആരംഭിക്കുന്ന ജോലി ഉച്ചക്ക് 1 മണിക്കാണ് അവസാനിക്കുന്നത്. 645 രൂപയാണ് ഇവര്ക്ക് ദിവസ വേതനം. നഗരസഭയുടെ പരിധിയില് വരുന്ന പുള്ളിമാന് ജംഗ്ഷന് മുതല് തെക്കോട്ട് കന്നേറ്റി പാലം വരെ ദേശീയപാതയുടെ ഇരുവശങ്ങളുമാണ് ശുചീകരിക്കേണ്ടത്. എല്ലാ ദിവസവും 4 കിലോമീറ്ററോളം വരുന്ന ഭാഗം തൂത്ത് വൃത്തിയാക്കേണ്ടത് സ്ത്രീ തൊഴിലാളികളാണ്. ടൗണിലെ പ്ലാസ്റ്റിക്കും ജൈവ മാലിന്യങ്ങളും സംഭരിച്ച് ലോറികളില് കയറ്റി കേശവപുരം ശ്മശാനത്തില് കൊണ്ടുപോയി നിക്ഷേപിക്കുന്നത് പുരുഷ തൊഴിലാളികളുടെ ജോലിയാണ്. ദിവസവും 1.5 ടണ്ണോളം മാലിന്യങ്ങള് ടൗണില് നിന്ന് ശേഖരിക്കുന്നുണ്ട്. ദേശീയപാതയുടെയും പഴയ ദേശീയപാതയുടെയും വശങ്ങളില് വളര്ന്ന് നില്ക്കുന്ന പുല്ലുകള് ചെത്തി മാറ്റുന്നതും ശുചീകരണ തൊഴിലാളികളാണ്. കേശവപുരം ശ്മശാനത്തില് പ്ലാസ്റ്റിക്ക് തരം തിരിക്കാന് 13 സ്ത്രീ തൊഴിലാളികളും ടൗണില് നിന്ന് മാലിന്യം ശേഖരിക്കുന്നത് 7 പുരുഷ തൊഴിലാളികളും ടൗണ് തൂത്ത് വൃത്തിയാക്കുന്നത് 18 സ്ത്രീ തൊഴിലാളികളുമാണ്. ഇവരെയെല്ലാം പി.എഫിന്റെ പരിധിയല് ഉള്പ്പെടുത്തിയിട്ടുണ്ട്. 38 ശുചീകരണ തൊഴിലാളികള് ദിവസവേതനം 645 രൂപ ആവശ്യം പരിഗണിക്കാതെ നഗരസഭാ അധികൃതര് ശുചീകരണ തൊഴിലാളികളെ ഇ.എസ്.ഐ യുടെ പരിധിയില് ഉള്പ്പെടുത്തണമെന്ന ആവശ്യം നഗരസഭാ അധികൃതര് ചെവിക്കൊള്ളുന്നില്ലെന്നാണ് തൊഴിലാളികളുടെ പരാതി. ശുചീകരണ തൊഴിലാളികള്ക്ക് അസുഖം വന്നാല് സര്ക്കാര് ആശുപത്രിയിലോ സ്വകാര്യ ആശുപത്രിയിലോ പോയി ചികിത്സിക്കണം. ജോലിക്ക് ചെല്ലാത്ത ദിവസം ഇവര്ക്ക് വേതനമില്ല. ഇ.എസ്.ഐ ആനുകൂല്യം ഉണ്ടെങ്കില് തൊഴിലാളികള്ക്ക് ചികിത്സയുമായി ബന്ധപ്പെട്ട് ഇ.എസ്.ഐ അവധിയെടുത്ത് വീട്ടില് ഇരുന്ന് വിശ്രമിക്കാം. തൊഴിലാളികള്ക് അവധി ലഭിക്കുന്ന ദിവസങ്ങളിലെ ശമ്ബളം ഇ.എസ്.ഐ യുടെ ലോക്കല് ഓഫീസില് നിന്ന് കൃത്യമായി നല്കും. ഇതോടൊപ്പം തന്നെ തൊഴിലാളികളുടെ ആശ്രിതര്ക്ക് രോഗം വന്നാല് ഇവര്ക്കും ഇ.എസ്.ഐ യുടെ ആശുപത്രികളില് മതിയായ ചികിത്സയും ലഭിക്കും. ഇതെലാം ശുചീകരണ തൊഴിലാളികള്ക്കും ലഭിക്കേണ്ട നീതിയുക്തമായ ആനുകൂല്യങ്ങളാണെന്ന് നാട്ടുകാരും പറയുന്നു. തൊഴിലാളികള്ക്ക് ന്യായമായും ലഭിക്കേണ്ട ഇ.എസ്.ഐ ആനുകൂല്യം എത്രയും വേഗം നടപ്പാക്കാന് ബന്ധപ്പെട്ടവര് തയ്യാറാകണമെന്ന് തൊഴിലാളികള് ആവശ്യപ്പെടുന്നു.